CELEX: C2005/115/67
Language: hu
Date: 2005-05-14 00:00:00
Title: T-127/05. sz. ügy: A Lootus Teine Osaühing által az Európai Unió Tanácsa ellen 2005. március 24-én benyújtott kereset

14.5.2005   
            
            
               HU
            
            
               Az Európai Unió Hivatalos Lapja
            
            
               C 115/38
            
         A Lootus Teine Osaühing által az Európai Unió Tanácsa ellen 2005. március 24-én benyújtott kereset
   (T-127/05. sz. ügy)
   (2005/C 115/67)
   Az eljárás nyelve: angol
   A Lootus Teine Osaühing, székhely: Tartu (Észtország), képviseli: T. Sild és K. Martin, ügyvédek, 2005. március 24-én keresetet nyújtott be az Európai Közösségek Elsőfokú Bíróságához az Európai Unió Tanácsa ellen.
   A felperes keresetében azt kéri, hogy az Elsőfokú Bíróság:
   
               —
            
            
               semmisítse meg a 2340/2002/EK és a 2347/2002/EK rendeletnek a 2004-ben csatlakozott tagállamok számára biztosított, a mélytengeri fajokra vonatkozó halászati lehetőségek tekintetében történő módosításáról szóló, 2004. december 20-i 2269/2004/EK tanácsi rendelet (1) mellékletét az Észtország számára biztosított halászati lehetőségek tekintetében;
            
         
               —
            
            
               semmisítse meg a közösségi halászhajók számára egyes mélytengeri halállományokra vonatkozó 2005-ös és 2006-os halászati lehetőségek rögzítéséről szóló, 2004. december 22-i 2270/2004/EK tanácsi rendelet (2) mellékletének 2. részét az Észtország számára biztosított halászati lehetőségeket tekintetében
            
         
               —
            
            
               kötelezze az alperest a költségek viselésére.
            
         Jogalapok és fontosabb érvek:
   A felperes egy észt halászati társaság, mely az Északkelet-atlanti Halászati Egyezmény által szabályozott területen folytat mélytengeri halászatot. Észtország az Európai Unióhoz való csatlakozását megelőzően tagja volt az Egyezménynek. Az Észtország és más új tagállamok Európai Unióhoz történő csatlakozásáról szóló okmány (3) 6. cikk (9) bekezdése úgy rendelkezik, hogy a csatlakozás időpontjától kezdődően az új tagállamok harmadik országokkal kötött halászati megállapodásainak igazgatását a Közösség látja el, és az említett megállapodásokból eredő, az új tagállamokra vonatkozó jogok és kötelezettségek érintetlenül maradnak mindaddig, amíg e megállapodások rendelkezései ideiglenesen hatályban maradnak. A megtámadott intézkedéseket ebben az összefüggésben hozták, halászati lehetőségeket biztosítva Észtország számára, melyeket bizonyos halállományok 2004-ben, 2005-ben és 2006-ban kifogható mennyiségének metrikus tonnájában állapítottak meg.
   A felperes szerint ezek a biztosított mennyiségek csak töredékét képezik annak, amelyet Észtország a csatlakozást megelőzően jogszerűen kifogott. Ennek alapján az alperes állítja, hogy a megtámadott intézkedések megsértették a Csatlakozási Okmány 6. cikkének (9) bekezdését valamint az arányosság elvét, ezért azokat meg kell semmisíteni.
   
      (1)  HL L 396., 2004.12.31., 1. o.
   
   
      (2)  HL L 396., 2004.12.31., 4. o.
   
   
      (3)  HL L 236., 2003.9.23.